text: To Parthenώn Film Festival – Σινεμά στο χωριό, πιστό στο κινηματογραφικό του ραντεβού, θα συστήσει φέτος νέους κινηματογραφικούς ήρωες, από τις 14 έως 16 Ιουλίου 2017, στον παραδοσιακό οικισμό του Παρθενώνα, στη Χαλκιδική, μόλις 5 χλμ. από το Νέο Μαρμαρά, με ελεύθερη είσοδο για το κοινό.
  Όλα αυτά, στη γραφική πλατεία του χωριού, μπροστά στο παλιό δημοτικό σχολείο, που θα μετατραπεί για τρεις βραδιές σε μία υπαίθρια γιορτή του σινεμά με κλασικά έργα της 7ης τέχνης.
  Το 3ο “Parthenώn Film Festival – Σινεμά στο χωριό” κάνει πρεμιέρα με το γαλλικό φιλμ νουάρ «Ασανσέρ για Δολοφόνους» του Λουί Μαλ, μία ταινία σταθμό του παγκόσμιου κινηματογράφου. Ο μουσικός Παντελής Στόικος θα συνοδεύσει την προβολή με την τρομπέτα του, “συνομιλώντας” με τις θρυλικές τζαζ μελωδίες του Μάιλς Ντέιβις. Το Σάββατο, θα προβληθεί η σουρεαλιστική αμερικάνικη κομεντί «Το Πορφυρό Ρόδο του Καΐρου» του Γούντι Άλεν και το Φεστιβάλ θα κλείσει με το πολύχρωμο γαλλικό μιούζικαλ «Οι Ομπρέλες του Χερβούργου» του Ζακ Ντεμί. Ως ειδική προβολή, φέτος επιλέχθηκε το εξπρεσιονιστικό αριστούργημα «Meshes of the Αfternoon» των Μάγια Ντέρεν και Αλεξάντερ Χαμίντ, που θα “προλογίσει” το «Πορφυρό Ρόδο του Καΐρου».
  Παράλληλα, το φεστιβάλ στηρίζει τους Έλληνες δημιουργούς φιλοξενώντας το υποψήφιο για Όσκαρ Ντοκιμαντέρ Μικρού Μήκους «4.1 Miles» της Δάφνης Ματζιαράκη και το βραβευμένο με Χρυσό Διόνυσο στο Φεστιβάλ Ταινιών Μικρού Μήκους Δράμας «Σύκο» του Νικόλα Κολοβού.
  Την αφίσα του 3ου Parthenώn Film Festival – Σινεμά στο χωριό σχεδίασε και επιμελήθηκε ο Διονύσης Τσάσης.
  Πρόγραμμα & Ώρες Προβολών
  Παρασκευή 14 Ιουλίου
  21.30 | 4.1 Miles (2016) της Δάφνης Ματζιαράκη (μικρού μήκους)
  22.00 | Ασανσέρ για Δολοφόνους (1958) του Louis Malle
  Σάββατο 15 Ιουλίου
  21.30 | Meshes of the Afternoon (1943) των Maya Deren και Alexander Hammid (μικρού μήκους)
  21.45 | Το Πορφυρό Ρόδο του Καΐρου (1985) του Woody Allen
  Κυριακή 16 Ιουλίου
  21.30 | Σύκο (2015) του Νικόλα Κολοβού
  21.45 | Οι Ομπρέλες του Χερβούργου (1964) του Jacques Demy
  Το “Σινεμά στο χωριό” θα πλαισιωθεί φέτος από εικόνες μίας άλλης εποχής. Το 3ο Parthenώn Film Festival συναντάει το φωτογραφικό αρχείο του Κωνσταντίνου Πετρίδη στις 8-15 Ιουλίου στο λιμάνι του Ν. Μαρμαρά και στον Παρθενώνα. Τα έργα του σπουδαίου φωτογράφου θα εκτεθούν στα φυσικά τους σημεία, αναδεικνύοντας τις αλλαγές που έχει επιφέρει ο χρόνος στην καθημερινότητα της ζωής των κατοίκων της περιοχής, των εθίμων και παραδόσεων αλλά και του ίδιου του τόπου.
  Λίγα λόγια για τον Παρθενώνα
  Μόλις 5 χλμ από το Νέο Μαρμαρά, ο Παρθενώνας είναι ένας παραδοσιακός οικισμός, χτισμένος σε υψόμετρο 350 μέτρων, με πλούσια μακεδονίτικη αρχιτεκτονική. Οι κάτοικοί του άρχισαν σταδιακά να εγκαταλείπουν τον οικισμό τη δεκαετία του 1970 για να εγκατασταθούν στο γειτονικό Νέο Μαρμαρά, που προσέφερε περισσότερες δυνατότητες απασχόλησης. Στις αρχές της δεκαετίας του 1980 ο Παρθενώνας εμφανίζεται πλήρως εγκαταλειμμένος. Τα επόμενα χρόνια ο οικισμός αναβιώνει. Τα περισσότερα κτίσματα αναστηλώνονται και αναπαλαιώνονται, δίνοντας νέα ζωή στον τόπο.
  Το 1985 ιδρύεται από πρώην κατοίκους του χωριού ο πολιτιστικός σύλλογος “Ο Παρθενών”, που συμβάλλει στην ανάδειξη και προστασία του παραδοσιακού χαρακτήρα του οικισμού και τη διοργάνωση πολιτιστικών και άλλων εκδηλώσεων. Ο Παρθενώνας σήμερα έχει ανακηρυχθεί διατηρητέος παραδοσιακός οικισμός και διαθέτει σύγχρονες υποδομές φιλοξενίας.
  Πρόσβαση – Διαμονη
  Η πρόσβαση στον Παρθενώνα γίνεται οδικώς μέσω της επαρχιακής οδού Νέου Μαρμαρά – Παρθενώνα. Δεν υπάρχει συγκοινωνία. Μπορείτε να πάρετε ταξί από το Νέο Μαρμαρά (πιάτσα ταξί στο κέντρο του Ν. Μαρμαρά – πλατεία Παράσχου).
  Για τη διαμονή σας μπορείτε να επιλέξετε το Νέο Μαρμαρά ή τον Παρθενώνα.
  Περισσότερες πληροφορίες για το χωριό και προτάσεις διαμονής στον Παρθενώνα μπορείτε να βρείτε στην ιστοσελίδα parthenonas.org
  To Φεστιβάλ διοργανώνεται με την ευγενική δωρεά του Ιδρύματος Σταύρος Νιάρχος | www.snf.org